ישראל שומר

ישראל שומר (נולד ב-30 באוגוסט 1977) הוא קצין בצה"ל בדרגת תת-אלוף, המשמש מפקד עוצבת המפץ. קודם לכן שימש ראש מחלקת מבצעים באמ"ץ, מפקד חטיבת הנח"ל, קצין אג"ם של פיקוד הדרום, ראש מחלקת תכנון וארגון בזרוע היבשה ומפקד חטיבת בנימין.

ביוגרפיה 
שומר נולד וגדל באשדוד. התגייס לצה"ל בנובמבר 1995, ושובץ בגדוד 50 בחטיבת הנח"ל. עבר הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 50 ומונה למפקד מחלקת מסלול. בהמשך שירת כמפקד מחלקה בגדוד 50. לאחר מכן היה סגן מפקד פלוגת מסלול. בהמשך שימש כמפקד פלוגת מסלול. לאחר מכן מונה למפקד הפלוגה המסייעת בגדוד 50 בין השנים 1999–2001, והוביל אותה בלחימה בדרום לבנון, בזמן הנסיגה מלבנון ובתחילת האינתיפאדה השנייה. בהמשך מונה למפקד פלחה"ן נח"ל בין השנים 2001–2003, והוביל אותה בלחימה כנגד הטרור הפלסטיני באינתיפאדה השנייה, בין היתר במהלך מבצע חומת מגן. לאחר לימודים מונה לסגן מפקד גדס"ר נח"ל בין השנים 2006–2007, ושימש בתפקיד בין היתר במהלך מלחמת לבנון השנייה. לאחר מכן יצא ללימודים בפו"ם.

בספטמבר 2008 הועלה לדרגת סא"ל ומונה לראש ענף גדס"ר במרכז לאימונים באש במל"י, ושימש בתפקיד עד שנת 2009. בשנת 2009 מונה למפקד גדס"ר נח"ל. בדצמבר 2010, הגדוד בפיקודו קיבל את פרס הרמטכ"ל ליחידות מצטיינות. את תפקידו סיים בשנת 2011. לאחר מכן מונה למפקד בא"ח נח"ל בין השנים 2011–2013. במהלך מבצע צוק איתן שהה בלימודי תואר שני, והצטרף ללחימה כקצין במטה מפקד חטיבת הנח"ל, אורי גורדין.

בספטמבר 2014 הועלה לדרגת אל"ם ומונה למפקד חטיבת בנימין. ב-3 ביולי 2015 הותקף רכבו באבן גדולה, ממרחק של כמטר, על ידי מחבל פלסטיני סמוך לא-ראם. הוא יצא מרכבו לעבר הפלסטיני, מוחמד האני אלכסבה, בן 17 תושב מחנה הפליטים קלנדיה, שהחל במנוסה, ופתח במרדף אחריו תוך שהוא מבצע נוהל מעצר חשוד, במהלכו ירה ירי שחרג מהוראות הפתיחה באש, מאחר שירה תוך כדי תנועה ומבלי להביט בין כוונות הנשק. הירי הלא-מקצועי פגע בגבו של אלכסבה, בזמן שנמלט, והוא מת מפצעיו בבית החולים. ב-10 באפריל 2016 החליט הפרקליט הצבאי הראשי לסגור את תיק החקירה בעניין. ב-28 בנובמבר 2018 החליט הרמטכ"ל, גדי איזנקוט, לעכב את קידומו בדרגה, בעקבות הכשל המקצועי בהתנהלותו. ב-3 בספטמבר 2020 דחה בג"ץ עתירה שהגישה משפחת התוקף ההרוג נגד החלטת הפרקליט הצבאי הראשי. את תפקידו סיים ב-22 באוגוסט 2016.

בשנת 2016 מונה לראש מחלקת תכנון וארגון בזרוע היבשה, ושימש בתפקיד עד שנת 2017, במקביל היה חניך במכללה לביטחון לאומי במחזור מ"ד (2017-2016). ביולי 2017 מונה לקצין אג"ם של פיקוד הדרום, ושירת בתפקיד עד אוגוסט 2019. ב-15 באוגוסט 2019 מונה למפקד חטיבת הנח"ל, תפקיד בו שירת עד 28 ביוני 2021. שלושה ימים לאחר מכן, ב-1 ביולי 2021, שב לשמש כמפקד החטיבה, לאחר פטירת מחליפו, שרון אסמן, שהתמוטט בעת אימון בוקר, ושירת בתפקיד עד 1 בספטמבר 2021. בשנת 2021 מונה לראש מחלקת מבצעים באמ"ץ, ושימש בתפקיד עד 24 ביולי 2023.

ב-10 בספטמבר 2023 הועלה לדרגת תא"ל ומונה למפקד עוצבת המפץ.

חיים אישיים 
שומר מתגורר בקיבוץ כפר עזה, נשוי ואב לשלושה. בעל תואר ראשון במדעי החברה מאוניברסיטת בר-אילן, ותואר שני במדיניות ציבורית מאוניברסיטת תל אביב.

לקריאה נוספת 
 עמוס הראל, "תדע כל אם עברייה", כנרת זמורה-ביתן דביר, 2013

קישורים חיצוניים 

 
 
 רינת אביגור, נח"ל עוז, במחנה, 23 בדצמבר 2009, כפי שהועלה באתר פרש

הערות שוליים 

מפקדי גדודים בחטיבת הנח"ל
מפקדי חטיבת בנימין
ראשי מחלקת תכנון וארגון בזרוע היבשה
קציני אג"ם של פיקוד הדרום
מפקדי חטיבת הנח"ל
ראשי מחלקת המבצעים
מפקדי עוצבת המפץ
תתי-אלופים בצה"ל
בוגרי המכללה לביטחון לאומי
בוגרי אוניברסיטת בר-אילן
בוגרי אוניברסיטת תל אביב
כפר עזה: אישים
ישראלים שנולדו ב-1977